Alexander episcopus, servus servorum Dei, dilectis filiis Dodoni abbati, et fratribus ecclesiæ beatorum Laurentii et Hilarii-de-Abbatia, salutem et apostolicam benedictionem. Justis petentium desideriis dignum est facilem præbere consensum, et vota quæ a rationis tramite non discordant, effectu sunt consequente complenda. Eapropter, dilecti in Domino filii, vestris postulationibus grato concurrentes assensu, beneficium præbendarum a fratre nostro Alano, episcopo, et universo capitulo Autissiodorensis ecclesiæ B. Eusebii, ad jus ecclesiæ vestræ spectanti rationabiliter concessum, et ab eisdem scripto proprio confirmatum, sicut in eorum authenticis litteris continetur, vobis et per vos prædictæ ecclesiæ auctoritate apostolica confirmamus, et præsentis scripti patrocinio communimus; statuentes ut nulli omnino hominum liceat hanc paginam nostræ confirmationis infringere, vel ei aliquatenus contraire. Si quis autem hoc attemptare præsumpserit, indignationem omnipotentis Dei et beatorum apostolorum Petri et Pauli se noverit incursurum. Datum apud Montem-Pessulanum, II nonas junii.